Square Co.

**Square Co., Ltd.** (株式会社スクウェア, Kabushiki-gaisha Sukuwea) var en japansk videospillutvikler og utgiver. Selskapet ble grunnlagt i september 1986 av Masafumi Miyamoto og Hironobu Sakaguchi. Det fusjonerte med Enix i 2002 og fikk navnet Square Enix. Selskapet er mest kjent for *[[Final Fantasy]]*-serien og *[[Kingdom Hearts]]*-serien.

SquareSoft er et merkenavn brukt av Square mellom 1992 og 2003. Navnet blir derfor feilaktig brukt for å henvise til hele organisasjonen. Selskapsnavnet har dog vært Square Co. Ltd. frem til fusjonen med Enix.

## Historie
Squares første spill ble utgitt for Nintendos Family Computer (Famicom, kjent internasjonalt som Nintendo Entertainment System) og utvidelsen Famicom Disk System. De første spillene var ikke populære og i 1987 var selskapet nær konkurs. Dette året ble Sakaguchi ansvarlig for å utvikle det mest sannsynlig siste spillet for Square. Han utviklet rollespillet *[[Final Fantasy (videospill)|Final Fantasy]]* for Famicom.

Sakaguchi vurderte å trekke seg tilbake fra spillindustrien og kalte derfor spillet *Final Fantay* fordi han trodde det ville bli hans, og Squares, siste spill. Spillet ble en suksess og Square var reddet. De fikk en distribusjonsavtale med Nintendo of America som ga spillet ut i USA i 1990. Sakaguchi valgte å bli hos Square og fortsatte med å utvikle *Final Fantasy*-spill. Grunnen til at hvert *Final Fantasy*-spill har en ny historie og nye personer kan være at de ikke trodde at en oppfølger til det første ville bli laget.

Den første oppfølgeren ble utgitt i Japan i 1988 og det ble ikke utgitt en engelsk versjon før samlingen *Final Fantasy Origins* på PlayStation. En engelsk versjon for Nord-Amerika var opprinnelig planlagt, men på grunn av spillets alder og utgivelsen av Super Nintendo Entertainment System (SNES), valgte de å gi ut *[[Final Fantasy IV]]* isteden.

Square har også laget andre kjente spill, slik som *[[Chrono Trigger]]*, *[[Secret of Mana]]*, *[[Seiken Densetsu 3]]*, *[[Xenogears]]*, *[[Brave Fencer Musashi]]*, *[[Parasite Eve]]*, *[[Parasite Eve 2]]*, *[[Vagrant Story]]* og *[[Super Mario RPG: Legend of the Seven Stars]]*.

Square var et av flere selskap som hadde planlagt å utvikle sine spill for Nintendo 64, men på grunn av at det var billigere å utvikle spill på CD-ROM for PlayStation, valgte de istedenfor å utvikle spill til denne konsollen. *[[Final Fantasy VII]]* var et av disse spillene. Det solgte over 9,8 millioner kopier og ble det nest bestselgende spillet for PlayStation.

Square fusjonerte med Enix (kjent for *[[Dragon Quest]]*-serien), en annen japansk spillutvikler, i 2002 for å senke utviklingskostnader og bli mer konkurransedyktig på grunn av Squares finansielle tap med *[[Final Fantasy: The Spirits Within]]*. I april 2003 var sammenslåingen ferdig og det nye selskapet ble hetende Square Enix.

## Datterselskap og beslektede selskaper
### I Japan
Disk Original Group (DOG) var en union med sju japanske spillutviklere: Square Co., MicroCabin, Thinking Rabbit, Carry Lab, System Sacom, XTALSOFT og HummingBirdSoft. Den ble grunnlagt 14. juli 1986 og Square tok ledelsen for å produsere spill for Famicom Disk System. Fordi at Square var lederen for DOG, ble alle DOG-titlene utgitt under Square. I virkeligheten lagde Square bare noen få av de 11 spillene utgitt i DOG. Spillene var kommersielle fiaskoer og endte opp med Square på konkursens rand og utviklingen av *Final Fantasy*.

DigiCube Co., Ltd. ble opprettet i februar 1996. Selskapet solgte spill og relaterte varer som leker, bøker og musikk i Asia. Selskapet ble erklært konkurs i oktober 2003.

Square Visual Works Co., Ltd. (CG-studio), Square Sounds Co., Ltd. (lydstudio), Squartz Co., Ltd. (kvalitetssikring) og Square Next Co., Ltd. ble alle grunnlagt i juni 1999. Alle selskapene ble gjort til en del av Square Co., Ltd. i 2001 og 2002.

**[[Quest Corporation]]**  var en uavhengig spillutvikler som ble etablert i juli 1988. Selskapet er mest kjent for *[[Ogre Battle]]*-serien. Flere medlemmer av selskapet, inkludert Yasumi Matsuno, Hiroshi Minagawa og Akihiko Yoshida, forlot Quest i 1997 til fordel for Square. Der jobbet de på flere titler for PlayStation, slik som *[[Final Fantasy Tactics]]* og *Vagrant Story*. I juni 2002 ble Quest kjøpt opp av Square.

### Utlandet
Square Soft, Inc. ble etablert som det nordamerikanske datterselskapet til Square i mars 1989. Det var ansvarlig for både produksjon og distribusjon av nordamerikanske versjoner av Squares spill i 16-bitæraen. Det fortsatte med å oversette Squares spill til engelsk også i 32-bitæraen. Datterselskapet har også vært ansvarlig for å oversette en rekke spill av andre utviklere, slik som Capcoms *[[Breath of Fire]]* for SNES og Sonys *[[Wild ARMs 3]]* for PlayStation 2. Selskapet utviklet også spillet *[[Secret of Evermore]]*. Det heter nå *Square Enix, Inc.*. Square Softs hovedkvarter var i Redmond i Washington hvor de også ga ut flygebladet Ogopogo Examiner. I august 1996 flyttet de hovedkvarteret til Costa Mesa i California hvor det ble værende frem til slutten av 2005. I 2006 ble det flyttet igjen til El Segundo i samme delstat.

Square USA., Inc. (opprinnelig Square L.A., Inc.) ble etablert i august 1995. Selskapet forsker på og utvikler avanserte grafikksystemer og har vært en viktig del av produksjonen av grafikk for Squares spill siden begynnelsen av 32-bitæraen. Hovedkvarterene ligger i Los Angeles og Honolulu. Lik søsterselskapet Square Soft, Inc., var Square USA heleid av Square Co., Ltd.

Square Europe, Ltd. ble etablert i desember 1998 for å lokalisere og gi ut Squares titler i Europa og Australia. Selskapet holdt til i London i England og det hadde en eksklusiv distribusjonsavtale i Europa og andre PAL-områder med Square om å distribuere deres titler.

### Square Electronic Arts
Square Electronic Arts L.L.C., også kjent som Square EA, var et samarbeid mellom Square og Electronic Arts (EA) som ble startet i mai 1998 for å distribuerte Squares titler i Nord-Amerika. Motstykket var Electronic Arts Square, K.K. i Japan, som ble opprettet for å distribuere EAs spill i Asia. Ifølge avtalen eide EA 30% av Square EA og Square eide 30% av EA Square.

Square EA ble veldig suksessrik og i de fem årene selskapet eksisterte ble en større andel av spillene Square laget oversatt og utgitt på det amerikanske markedet enn før. EA Square var dog mindre suksessrik og strevde med å gjøre et inntrykk på det asiatiske markedet, som det tradisjonelt sett har vært vanskelig for amerikanske spillutviklere å gjøre det bra i.

Etter fusjonen av Square og Enix 2003, kjøpte Square EAs andel av Square EA og gjorde det til en del av Square Soft, Inc., som deretter ble omdøpt til Square Enix U.S.A., Inc. (og videre til Square Enix, Inc.) som gir ut Square Enix' titler i Nord-Amerika.

### Square Pictures
Square Pictures|Square Pictures, Inc. ble etablert i november 1997 for å produsere data-animerte filmer basert på Squares spill. Selskapet ble lagt ned i 2003 etter at deres eneste film, *[[Final Fantasy: The Spirits Within]]*, gjorde det dårlig på kino. Selskapet overlevde dog lenge nok til å lage kortfilmen *[[Final Flight of the Osiris]]* for *[[The Matrix]]*-avspinnet *[[The Animatrix]]*.

Square Pictures er nå et konsernselskap eid av Square Enix.

## Referanser


## Eksterne lenker
*  
* ''The History of Square'' av Skyler Miller i GameSpot
* Square Enix' tidslinje
* Square Completes Acquisition of Quest av IGN Game Boy